Paasikivi, Juho Kusti
(Koski, Finnország, 1870. 11. 27. – Helsinki, Finnország, 1956. 12. 14.)

Politikus, államfő. Tagja a rendi országgyűlésnek 1907–1909 és 1910–1914 között, 1908–1909 között szenátor. 1918 májusától miniszterelnök, de királypártisága miatt novemberben le kellett mondania. 1920-ban ő vezette a finn küldöttséget a Szovjet-Oroszországgal folytatott tartui béketárgyalásokon. Politikusi tevékenységével hozzájárult a finn és svéd nyelvűek közötti ellentétek csökkenéséhez. 1934–1936 között a Nemzeti Koalíciós Párt elnöke. 1936-ban svédországi nagykövetté nevezték ki, hogy megalapozza Finnország Svédországgal közös semlegességi politikáját. 1939 őszén ő vezette a finn tárgyalódelegációt Moszkvában. Az ún. Téli Háború idején tárca nélküli miniszter (1939–1940). Részt vett a békekötés előkészítésében, majd Moszkvába nevezték ki követté (1941 májusáig). 1944-ben részt vett a Szovjetunióval kötendő fegyverszünet előkészítésében. 1944 novembere és 1946 márciusa között két ízben volt miniszterelnök, majd 1946 márciusában Finnország hetedik köztársasági elnökévé választották. 1950-ben újraválasztották. Elnökként különleges figyelmet szentelt a Szovjetunióval kiépítendő jó kapcsolatoknak, a 20. századi finn történelem egyik legfőbb formálója.

Irodalom:
•	http://en.wikipedia.org/wiki/Juho_Kusti_Paasikivi

(Bereczki András)